b'\n_START_ARTICLE_\nSp\xc3\xb8kelseskrabber\n_START_SECTION_\nKjennetegn\n_START_PARAGRAPH_\nSp\xc3\xb8kelseskrabber er kamuflasjefarvede til strendene de lever p\xc3\xa5, og er s\xc3\xa5ledes vanligvis gulbrune. Ryggskjoldet er som regel mellom 4 og 6 cm bredt, og den ene kloen er litt mindre enn den andre. Dette er dog ikke like sterkt utviklet som hos de n\xc3\xa6re slektningene, vinkekrabbene._NEWLINE_\xc3\x98ynene til sp\xc3\xb8kelseskrabben er fasetterte og st\xc3\xa5r p\xc3\xa5 lange stilker. De er st\xc3\xb8rre enn hos de fleste andre krabber, og gir de et skarpt syn med utsikt i alle retninger. P\xc3\xa5 grunn av dette kan noen arter fange flyvende insekter rett fra luften.\n_START_SECTION_\nLevem\xc3\xa5te\n_START_PARAGRAPH_\nSp\xc3\xb8kelseskrabber er nattaktive alteterer som hovedsakelig spiser \xc3\xa5tsel som finnes p\xc3\xa5 stranden. Munndelene er kraftige og skarpe slik at de skal kunne utnytte hardere byttedyr som skilpaddeunger._NEWLINE_Selv om sp\xc3\xb8kelseskrabbene puster med gjeller, lever de helst i luft. De er derfor bare aktive ved lavvann. N\xc3\xa5r det er flo, kryper de ned i hullene sine og stenger igjen \xc3\xa5pningen slik at det ikke kommer vann inn. Disse vanene inneb\xc3\xa6rer at de holder gjellene sine fuktige med vann de b\xc3\xa6rer med seg i gjellekamrene. Som regel finner man de nederst p\xc3\xa5 stranden, n\xc3\xa6rmest sj\xc3\xb8en: Det er nemlig her de finner det meste av sin f\xc3\xb8de.\n_START_SECTION_\nForplantning\n_START_PARAGRAPH_\nDer hanner hos de fleste andre krabbearter kurtiserer hunner ved \xc3\xa5 vise styrke, har sp\xc3\xb8kelseskrabbene en annen strategi: Hannene graver dype hull, og stabler sanden i en pyramideform rundt \xc3\xa5pningen. Dette er en territorialmarkering som b\xc3\xa5de holder unna andre hanner og trekker til seg hunner. Paringen skjer via parets sv\xc3\xb8mmeben, hvor hannen avleverer spermpakker til hunnen._NEWLINE_Eggene blir videre lagt i sj\xc3\xb8en, og larvene lever planktonisk.'